LidanRubinov/Halacha-QA huggingface dataset:
שאלה: נישואין פרטיים: בחירת ליבי ואנוכי מבקשים להנשא כדמו"י, חרף היותנו חילונים מושבעים מדעת. אין כל מניעה לנשואינו, שנינו גרושים, ומבחינה הלכתית אין כל מניעה. אנו רוצים להנשא, אך עקב בעיות אחרות (קשור לכסף), עדיין איננו יכולים לעשות כן. הוצאנו את האישורים הדרושים, וכאמור אין כל מניעה הלכתית. בנתונים אלה, היינו רוצים לעשות טקס פרטי, חשוב לנו להנשא בתאריך מסויים, וחשוב לנו להרגיש נשואים. לטקס פרטי אני מתכוון קידוש בטבעת בנוכחות עדים, כאשר את האישור הסופי, באמצעות רב, ברישום כדין וכו נעשה במועד מאוחר יותר. האם פעולה כזו שלנו, תסכל, תפגע או תגרום נזק בעתיד כשנרצה לתת את הגושפנקא הטיקסית?
תשובה: אין אפשרות לקיים טקס נשואין פעמיים. ואין אפשרות הלכתית לקיים טכס נשואין ללא רב מוסמך. על כן העצה שתנשאו כדמו"י על ידי רב באותו תאריך שאתם רוצים להנשא ותעשו זאת במסגרת צנועה וכאשר תמצאו לנכון ותהיה לכם אפשרות תעשו מסיבה לכבוד נשואיכם ללא טכס הנשואין. איני מקבל את ההצהרה שאתם חילונים מושבעים אין דבר כזה. אין יהודי שאינו מקיים מצוות רבות.
שאלה: מבט באחות שלבושה בחוסר צניעות: האם מותר מעיקר הדין להסתכל באחותי שלבושה בניגוד להלכה?
תשובה: מותר לאדם להסתכל על אשתו או אחותו במקומות המכוסים. אבל בזמן שאדם אומר דברים שבקדושה אסור להסתכל. יש שני דברים: יש מצד גדרי צניעות שמותר לה ללכת ככה, אבל בדבר שבקדושה כגון דברי תורה או תפילה יש להקפיד שלא יסתכל בזמן שהוא אומר אותם.
שאלה: איך מברכים ברכת הגומל: איך מברכים ברכת הגומל?
תשובה: אדם שנתחייב בברכת הגומל, צריך לברך בפני עשרה גברים: ברוך אתה ה' אלוקינו מלך העולם הגומל לחייבים טובות שגמלני והם עונים: מי שגמלך טוב הוא יגמלך סלה. והמנהג לעשות זאת בבית הכנסת לאחר עליה לתורה. הרב רואי מרגלית.
שאלה: הלכות טרמפים: אני נוסע הרבה מאוד בטרמפים. מה לעשות כשהנהג נוסע מהר, האם להעיר לו? האם מותר לדבר עם חבר כשאני נוסע באוטו?
תשובה: עליך להתנהג כאורח - לא להפריע, לא להעיר, לא ללכלך, לא לאכול, לא להרעיש, לא לדבר בפלאפון (אלא במקרה דחוף לאחר בקשת התר מהנהג) לא לעשן. בקיצור נהג בנימוס. נסיעה בטרמפים כשההורים לחוצים
שאלה: חזרת הש"ץ בפחות מעשרה: האם במנין מצומצם של 10 בדיוק, הש"ץ יכול להתחיל את החזרה גם אם 2 או 3 אנשים עדיין בתפילת העמידה (ומאריכים בתפילתם) האם בכל מקום שיש 10 השכינה נמצאת?? או שמא חייבים תשעה שעונים?? יש לציין שמדובר במנין שחרית והשעה דוחקת.
תשובה: אפשר להתחיל להתפלל גם ב9 ובשעת הצורך גם ב7 ואפילו ב6. מאחר ויש במקום עשרה השכינה שורה.
שאלה: סיום מסכת בספירת העומר: האם מותר לרקוד בסעודת מצווה של סיום מסכת?
תשובה: ריקודים אסורים בספירת העומר אך לכבודה של תורה מותר.
שאלה: כשרות בכלי חרס: האם יש הבדל בין כוס זכוכית לחרסינה בעניין בשר וחלב?
תשובה: לספרדים- זכוכית אינה בולעת כלל, ולכן אין צורך בהפרדה, אבל חרס בולע ולכן יש צורך בהפרדה. לאשכנזים- זכוכית דינה כחרס, ושניהם טעונים את כל דיני ההפרדות בכלים שבין בשר לחלב.
שאלה: יום העצמאות מוקדם: השנה חל ה באייר בשבת, ולכן המדינה הקדימה את אירועי יום העצמאות ליום חמישי ג באייר. כיצד עלינו לנהוג ביחס לאמירת הלל ולגילוח ותספורת ביום העצמאות?
תשובה: היות והמדינה קבעה להעביר את אירועי יום העצמאות ליום חמישי, גם אנחנו מקדימים את אמירת הלל ליום חמישי, וגילוח ותספורת ביום חמישי. ואף-על-פי שתיאורטית יכולנו לומר הלל ביום ה' באייר החל בשבת, הציבור הרחב לא היה יודע להבחין בין יום השבתון הרשמי של המדינה, לבין היום ההלכתי החל בשבת, ולכן אנחנו מקדימים את הצדדים ההלכתיים והדתיים ליום חמישי, עם שאר אירועי יום העצמאות.
שאלה: ברכת אשר יצר בכל פעם: האם אשה בהריון שקמה בלילה לשרותים לפחות 6-8 פעמים, צריכה לברך כל פעם "אשר יצר."?
תשובה: כתב השו"ע בסימן ז' סעיף ג' שאפילו אם הטיל מים והסיח דעתו מלהטיל עוד, ואח"כ נמלך והטיל מים פעם אחרת צריך לברך ב' פעמים אשר יצר. אך האחרונים חלקו עליו שספק ברכות להקל ויברך רק פעם אחת, אך במקרה דנן יסכימו גם האחרונים שצריכה לברך בכל פעם כיון שחוזרת לישון ולא נמלכת להטיל מים שוב באותה שעה. הרב רואי מרגלית.
שאלה: תלותיות של הבעל בהורים: מה אפשר לעשות אם אני מרגישה שבעלי תלותי בהוריו בצורה שמפריעה לי? הוא מבקש מהם לקנות לנו דברים ללא הסכמתי, מתייעץ איתם על דברים לפני שמתייעץ איתי ומקבל את דבריהם ולא את דברי. הוא לא מסוגל לומר להם "לא", וישנן עוד דוגמאות רבות. זה מפריע לי מאד והורס את הקשר בינינו. בעלי לא מוכן או שלא מצליח להקשיב ולהבין אותי וטוען שאין שום בעיה. מה אפשר לעשות?!
תשובה: את צריכה להתאזר בסבלנות ולהמנע מלהתווכח על הנושא הזה ישירות למרות כל הקושי שבדבר. לאט לאט יתפתח את הקשר ביניכם ויתחזק ואז מאליו יתרופף הקשר התלותי של בעלך אל הוריו. זהו תהליך לא קצר אבל אם תתאזרי בסבלנות ותלכי בו תצליחי. אם בעלך ישאל אם הוא נוהג נכון אוכל להשיב לו איך נכון לנהוג, אך בינתיים תשתדלי לראות את הצד הטוב שיש בקשר עם ההורים של בעלך, וזה יקל עליך.
שאלה: צניעות ואינטרנט: האם גלישה באינטרנט ללא רשת של סינון אתרים היא אסורה מבחינה הלכתית, או שרק מומלץ לא לעשות כן?
תשובה: כיון שאתרים לא צנועים זמינים מאוד בזמן גלישה באינטרנט ואפשר להיסחף בקלות, היה מתבקש לגזור יחוד על גלישה באינטרנט, וכיון שלא גזרו ראוי לו לאדם לגדור את עצמו ולהשתדל לגלוש בזמן שנמצא עוד מישהו בסביבה או באותו בית, אף אם יודע בעצמו שיודע להיזהר. הרב רואי מרגלית.
שאלה: יין בברכת המזון: המשנה ברורה בסימן קפב בס"ק ד כותב שאדם שיש לו יין בביתו ראוי לזמן עליו כל פעם שמברך ברכת המזון. אמנם לא ראיתי אינה ראיה, אבל ברוב הישיבות וכן במשפחות רבות אין מזמנים על יין אלא בשבתות ובשמחו, ואיני מוצא סיבה לחלק בין שבתות לשאר ימים. מדוע?
תשובה: אנחנו פוסקים שברכת-המזון על כוס אינו חיוב, אלא הידור. לכן, כיום נוהגים שבסעודות גדולות מזמנים על הכוס, אבל בסעודות קטנות וכן בארוחות בוקר, צהרים וכו', אין מזמנים על הכוס אם אין סיבה מיוחדת, אף-על-פי שאוכלים שלושה כאחד.
שאלה: חשש הפסק: אני שם לחם בתנור כדי שיתחמם. האם מותר ליטול ידים לסעודה ואחרי זה להוציא הלחם מהתנור וללכת לשולחן ולברך המוציא? או שיש בזה משום הפסק?
תשובה: נראה לי שאין בזה בעיה של הפסק, משום שזהו זמן קצר מאוד.
שאלה: תפילה ל המדינה: האם במצב היום שייך להגיד תפילה ל המדינה, כאשר הממשלה רוצה לעוקרנו מהארץ? ואם כן, מדוע, הרי מתפללים שם להצלחת הממשלה?
תשובה: אמירת תפילה ל המדינה אינה נאמרת על הממשלה, אלא זו הודאה לה' על המדינה עצמה, ותפילה על הצלחתה של המדינה עצמה. איננו מתפללים על האנשים החלשים המנהיגים אותה, ולכן אם קשה לומר את המשפט "ושלח אורך ואמיתך לראשיה שריה ויועציה", אפשר לדלג עליו. לתשובת הרב זלמן ברוך מלמד. לתשובת הרב יעקב אריאל. לתשובת הרב אליעזר מלמד. עוד על היחס למדינה ולמגרשים יהודים בשמה.
שאלה: ברכה מיוחדת לזיווג בתפילה: בתפילת 18 יש את כל הבקשות שאדם צריך ללא תוספות מיוחדות כלומר ממש באופן מושלם למשל פרנסה בברכנו רפואה ברפאנו. כמו כן ידוע שזיווג זה הדבר הכי קשה שאדם צריך לעבור קשה כמו קריעת ים סוף. מדוע חכמים לא תיקנו ברכה סדורה ב-18 לנושא הזיווג?! אני מתכוון לברכה סדורה כמו "רפאנו" וכדומה?!
תשובה: איני בטוח שאתה צודק שהזיווג הוא הקושי הגדול בחיי האדם, למרות שבודאי הוא מהדברים החשובים ביותר ונראה לי שאפשר לכוון על הזיווג בברכת "מקבץ נדחי עמו ישראל", כי קיבוץ הנידחים הוא לא רק במקום, אלא גם באיחוד הנפשות ובמינן, המשותף לאומה שלמה, ובתוך בניין האומה כלולים כל המשפחות שבהן מונח יסוד הציבור, וכן נאמר בירמיה: "בעת ההיא. יהי לאלוקים לכל משפחות בית ישראל".
שאלה: גילוח בראש חודש אייר - ספירת העומר: אני נוהג להתגלח לכבוד השבת, בערב שבת בימי הספירה. האם מותר להתגלח בערב ראש חודש אייר אשר לא חל בערב שבת?
תשובה: יש שנהגו לא להסתפר מפסח עד ר"ח סיון חוץ מר"ח אייר ול"ג בעומר. רק מי שנוהג כן יכול להתגלח בר"ח.
שאלה: שירה כתפילה: רציתי לשאול האם זה שאני שר שיר קודש שלא במהלך התפילה הסדירה, יכול להיות גם צד של תפילה?
תשובה: אם בשעת שירי קודש, האדם מתמלא ברגשות אמונה, יראת שמיים ובקשה לדבקות בד', נראה לי פשוט שיש בזה צד של תפילה כדברי ר' יוחנן בברכות: "הלואי שיתפלל האדם כל היום כולו".
שאלה: פמיניזם??: ישנה גמרא בירושלמי האוסרת על האישה לעשות. עד שמגיעים לכך שגם אסור לאישה ללמוד תורה וזה כאילו כולל הכל, אבל כיום ישנם מדרשיות והמון בנות שלומדות הכל כמעט אז מדוע לא נתיר גם תפילין וכו ( בהמשך הירושלמי אם התרנו תורה אז נתיר גם את זה ואת זה וכו.) והרי אין איסור מפורש על האישה אלא היא פטורה מתפילין וכדו. אז מדוע לא נחייב רווקות בכל המצוות? ובכלל אם התרנו להן ללמוד תורה לא נתיר להן לקיימה?? והרי זה עוול!!! ומה האיסור הרי אין איסור מפורש אלא האישה פטורה.
תשובה: רוב המצוות שאישה איננה חייבת בהן, היא יכולה לקיימן וגם מקבלת על זה שכר. ורק אמרו ח שגדול המצווה ועושה ממי שאינו מצווה. ועל כן, אישה יכולה לקיים את רוב המצוות, אבל אין בזה שום טעם מצידנו לחייב אישה במצווה שאינה חייבת בה. כמו שלא יעלה על הדעת לאסור על ישראל שאינן כהן לנהוג מנהג כוהנים ולהימנע מלבקר חולים בבתי חולים שיש שם חשש לטומאת מת. וכבר אמרו חכמים "דייך מה שאסרה תורה עליך.". ואם האישה רוצה מעצמה בלי כפייה לקיים מצווה, בדרך שאין בה מטרה לבטל את גדרי התורה, או את המידות הטובות של צניעות וענווה, והיא מוסיפה ע"י כך יראת שמיים, אין בזה מניעה. כיון שאין איסור האישה ללמוד תורה, אין צורך להתיר מדרשיות ולימודי תורה כי אין בזה איסור. ומה שייסדו בתי חינוך שמלמדים בהם תורה לנשים, אע"פ שאין בזה מצווה ויש קצת חשש איסור שיש על גברים ללמד תורה לנשים,. התר זה, שהשתתף בו גם החפץ חיים זצ"ל, הוא משום שבימינו, אם לא תלמדנה הנשים תורה, הן תלמדנה דברים אחרים ממורים שאינם ראויים, העלולים לפגוע ביראת שמיים ובאמונה טהורה. ובודאי שהסדר הנכון גם לאישה וגם לכל אדם,להשתדל להתמקד בעשיית המצוות שהתורה חייבה אותו, כי זה רצונו של ד' ובזה מתוקן העולם, ולא ע"י ערוב ובלבול שאישה תתעסק בדברים של איש ואיש בשל אישה, כהן במקום לוי ולוי במקום כהן וכד'. והלואי ונזכה כולנו לקיים אפילו את רוב מה שנתחייבנו, ולא נעסיק את עצמנו בתפקידים חשובים העלולים לבא במקום תפקידינו העיקריים. אם האישה זוכה להביא ילדים לעולם ולגדלם, שמעשה זה שקול כאלף מצוות, כיון שנשמה של אדם מישראל קדושה יותר מתפילין ומציצית, מדוע תזניח את החינוך והגידול ותתעסק במצווה שאינה חייבת? האם זה לעשות רושם שהיא כמו איש? האם זה נובע מרגש נחיתות?: כמובן, אין לטפח רגשות ודעות לא בריאות אלה.
שאלה: לצלם ספר שלם: אני סטודנטית לרפואה סינית. לאחרונה התארגנה קבוצה של אנשים כדי לצלם ספרים רפואיים בחנות צילום. כל ספר כזה בחנות עולה 500-900 ש"ח. הצילום עולה פחות ממאה שקלים. אין סיכוי שאני ארכוש את הספרים הללו במחיר מלא, אבל אני שוקלת רכישה מצולמת. נראה שלא אפגע בזכויות המחבר אם אצלם. האם הדבר מותר?
תשובה: אם כתוב שאסור לצלם, אסור לצלם את כל הספר, מפני שזה קשור לחוק הגנת זכויות יוצרים, הנועד להגן על זכויות ממוניות של המחבר, המו"ל, המתרגם והמו"ל בארץ ולכן יש על-זה קפידא. אבל בצילום של מאמרים מהספר, אין קפידא של המו"ל.
שאלה: ערבוב דבש בכוס תה בשבת: אנו שותים תה לפעמים עם סוכר ולפעמים עם דבש. כיצד יש לנהוג בשבת לגבי ערבוב דבש או סוכר בתה? (מבחינת בישול, לישה). ועוד: מה דין הכנת "מנה חמה" בשבת (ערבוב מים רותחים עם פירה איטריות)?
תשובה: דבש נוזלי דינו כמשקה ומותר ליתנו בכוס תה לאחר שיצקו לתוכו את המים הרותחים. דהיינו בכלי שני. מנה חמה עברה בישול ולכן בעקרון מותר לחממה בשבת. אולם אם יש בה אבקת פירה של תפוחי אדמה אסור לגבלה במים משום לש.
שאלה: קימה באמצע הלילה: מה הדין של מי שקם באמצע הלילה להתפנות ואז חוזר לישון א) האם צריך ליטול ידיו לפני ההתפנות? אם-כן, האם צריך לברך ענט"י? ב) האם צריך לשוב ולברך ברכת המפיל?
תשובה: א. עליו ליטול ידים רק כשסיים, ולברך אשר יצר. ב. אינו חוזר ומברך המפיל.
שאלה: הלוואה מקופת צדקה: לפני זמן די רב הלוויתי כסף מקופת צדקה בביתי - הבעיה היא שאני לא זוכר מאיזה קופה הלוותי.וחלק מהקופות כבר אינם. שאלתי היא מה אני צריך לעשות במצב כזה? וגם-מה יחס ההלכה כעיקרון להלוואה מקופת צדקה (אם רושמים הכל בצורה מסודרת)?
תשובה: ככלל, אסור לקחת הלוואה מקופות צדקה בלא רשות בעלי הקופה. וגם לאחר שמקבלים רשות לקחת הלוואה, צריך שיהיה אחראי שיראה כמה כסף לקח המלווה, ולכתוב זאת באופן המסודר ביותר. לגבי מה שכבר עשית, עליך לפרט איזה קופות יש שם, לאיזה צרכים כל קופה מיועדת, כמה כסף לקחת, ואולי אוכל למצוא עצה כיצד להחזיר את הכסף באופן שימנע ממך הוצאות כבדות.
שאלה: אנעים זמירות ע"י בת 7: האם יש בעיה הלכתית או אחרת שילדה בת שבע תשמש "חזנית" לאמירת אנעים זמירות?
תשובה: חס ו כך מתחילה רפורמה!
שאלה: סיפור אישי מהשואה מאדם שאינו מאמין: האם יש עניין לא להזמין אדם חילוני לדבר לפני בנות באולפנא בכיתות ז-ט שיספר את סיפורו האישי בשואה.
תשובה: כמובן שיש חשש בחסרונות אפשריים בשעה שאדם שאינו מאמין, מדבר לפני בנות בגיל חינוך. עצם הבאתו נותן לבנות הכרה, כי יש להתחשב בדבריו, שהרי הוזמן ע"י אלה הנאמנים על חינוכם, ואם ידבר דברים שאינם הגונים, ייתכן וגם המחנכים לא יגיבו מפני כבודו. נוסף לכך, יש חשש מסיפורים על השואה שהם מרגשים ומזעזעים בדרך המזיקה לנפשות עדינות בגיל רך. כדאי יותר להשתדל בשמיעת יהודי מאמין, וגם זה בתנאי שלא יהיו פרטים קשים מדי ותאורים מזעזעים. להמשך הדיון בנושא. לשאלה נוספת והמשך הדיון בנושא.
שאלה: מוצאי יום העצמאות: האם אפשר להמשיך את שמחת יום העצמאות במוסיקה וכדו גם במוצאי היום, או שמשקיעת החמה צאת הכוכבים (?) חוזרים הדינים של ספירת העומר?
תשובה: אם התחילו מבעוד יום אפשר להמשיך בלילה.
שאלה: דיווח על נסיעות: בטפסים שונים שאני ממלאת (עבודה, פר"ח וכו ) ישנו סעיף של החזרי נסיעות שאני זכאית להן. אני אמורה לכתוב כמה היו הוצאות נסיעותי (הלוך-חזור) בכל פעם בה הגעתי. לעיתים אני רוצה לחסוך לעצמי כסף זה ולכן הולכת ברגל, נוסעת בטרמפים וכו. האם במקרים שכאלו אני זכאית לרשום את מחיר הנסיעות? הרי חסכתי מבחירתי.
תשובה: השאלה היא האם הוצאות הנסיעות הם חלק מהשכר או תוספת עליו. המבחן לכך הוא מס הכנסה, אם מס הכנסה מנכה גם מהוצאות הנסיעה סימן שזהו חלק מהשכר ואם חסכת, החסכון הוא שלך.
שאלה: אמירת בלי נדר: לפני מה צריך לומר "בלי נדר" (רצון טוב לקיים מצוה, דברי מותרות, כגון אני אסע אקנה מחר בחנות וכו )?
תשובה: כאשר הנך רוצה לעשות דבר מצוה או מעשה טוב, תאמר לפני זה "בלי נדר". אבל לפני דברי הרשות, לא נראה לי שצריך לומר "בלי נדר".
שאלה: אמירת פסוקים בע"פ: האם מותר לומר פס בע"פ (פסוקי דזמרה, ברכת המזון, ק"ש שעל המיטה), או שצריך לקראם דווקא מתוך סידור?
תשובה: פרשיות השגורות בפי כולם, אין בעיה לומר בעל-פה. בנוסף, סובר הגר"א, שהאיסור לומר פסוקים בעל-פה זה בזמן שאומר אותם להוציא את הציבור, אבל באומר לעצמו מותר לומר בעל-פה.
שאלה: טלית ישנה וספרי תורה ישנים: מה אפשר לעשות עם טלית כשרה ישנה, שאין רוצים בה יותר? ומה הדין אם הטלית פסולה? האם מותר להשליכם לאשפה בצורה מכובדת? האם יש פתרונות אחרים? מה אפשר לעשות בספר תורה ישן, שקרוב לודאי נפסל? האם מותר למוכרו לאדם הקונה ספרי תורה ישנים? האם יש פתרון אחר? יש לציין, שמדובר בספר תורה ששייך לבית כנסת.
תשובה: אפשר לעוטפה יפה בשני כיסויים ולהשליכה לפח האשפה, כי טלית היא תשמיש מצוה ולא תשמיש קדושה כמו תפילין לדוגמא. לעומת זאת, ס"ת כיון שהוא תשמיש קדושה יש לגונזו או לקוברו בקבר ת"ח כדברי השו"ע, אך אפשר גם למוכרו לאספן אם ינהג בו בכבוד. הרב רואי מרגלית.
שאלה: להמתין לחזן ל"מי כמוך": האם יש חובה או כדאיות להמתין לחזן לאמירת "מי כמוך באלים השם". "ה ימלוך לעולם ועד" וכדו יחד עם החזן ועם כל הציבור?
תשובה: אפשר לומר ביחידות.
שאלה: קנאות לבן הזוג: אני בחור בן 19 וחצי ואני הולך להתחתן עוד כמה חודשים בעז"ה. יש לי בעיה והיא-שכשהבחורה שאיתה אני הולך להתחתן מדברת עם בנים אחרים זה ממש מפריע לי.ולכן: א)רציתי לדעת-איפה עובר הגבול בין מה שצריך להפריע לי לבין מה שלא?(לדוג :אם היא תדבר עם בן מסוים משהו ענייני וניצרך,אז לפי הבנתי זה לא אמור להפריע לי) ב)האם יש הבדל בכל זה בין בן זר לבן שהיא כבר מכירה(חבר שלי או משהו מהשכונה שלה),או שהיחס לכולם שווה? ג)מה אני יכול לעשות עם דברים שלא צריכים להפריע לי אם בפועל הם כן מפריעים לי?
תשובה: אין לך מה לחשוש מדיבור מקרי ותמים עם בחור עליך להשתחרר מרגש הקנאה. הוא לא מוצדק והוא עלול להרוס את הזוגיות ביניכם. אולי כדאי לך להתיעץ עם פסיכולוג.
שאלה: הלל ביום העצמאות לספרדים: אני מצטער על ההתרעה הקצרה אולם השאלות עלו לי רק אמש- בשבת. א) האם ספרדי הנוהג בהלכות הפרט ע"פ הרב עובדיה יוסף, ובהלכות הכלל ע"פ הרב, צריך לנהוג כמנהג הרב יוסף- ולאמר הלל בלא ברכה, או לנהוג כמנהג הרבנות הראשית- ולאמר ב) הרב כותב שהמדינה היא קיום מצוות ירושת הארץ ע"פ הרמב"ן. אולם הרי מבחינת החוק מלבד ההכרזה של בן-גוריון על "הקמת מדינה יהודית" אין משמעות לעניין זה (לא מבחינת קיום המצוות אלא מבחינת השלטון!) וכל אזרח באשר הוא אזרח יכול להיבחר לשלטון. אין מבחינה חוקית חובה שמושכות השלטון קרי- שרים וראשי הממשלה, יהיו בידיים יהודיות. והראיה חברי הכנסת הערביים. אומנם כרגע השילטון יהודי ברובו אולם זאת רק עקב היותנו רוב! לו יצוייר שהרוב במדינה יהיה נוכרי- השילטון יהיה נוכרי!
תשובה: יש להודות לד' בהלל על שהביאנו לארץ ישראל ושחרר אותנו מעול גויים ועל ידי כך נפתחו שערי הארץ בפני כל יהודי וכעת חלק גדול מהעם היהודי בארץ ומרכז התורה חזר לארץ וכל זה בזכות אותו יום שבו הוקמה המדינה. על כן עלינו להודות מאד מאד לד' אלקינו על השלב הגדול הזה של גאולה. הוויכוח על הברכה בהלל הוא מבטא את היחס לגודל הטובה שד' עשה לנו. האם אנו יודעים להודות על החסד הגדול הזה על קידוש ד' הגדול הזה לעיני כל העמים. כאשר היינו בארצות הגולה שם ד' היה מחולל שאמרו הגויים כאילו אין יכולת לד' להוציא את עמו מהגלות כפי שאומר הנביא יחזקאל בפרק ל"ו. וכעת אין עוד חילול ד' אלא חוזר קידוש ד' על ידי תקומת מדינת ישראל. ועל זה עלינו להודות הודאה שלימה. אילו הרבנים שאומרים לא לומר את הברכה היו מאד מודים לד' בלי הברכה וכל הדיון היה אם להגיד את הברכה או לא אזי לא הייתי מביע את דעתי בין הרים הגדולים.
שאלה: תאריך חתונה: האם השנה יש בעיה להתחתן בחודש אלול והאם יש מנהג ספרדי כל שהוא על איסור חתונה בחלק מחודשי אלול אבי
תשובה: אין בעיה להתחתן בכל חודש אלול בין לאשכנזים בין לספרדים. ואף אלו שמקפידים להתחתן בתחילת חודש (ימי מילוי הלבנה) לא שייך באלול שכל החודש ימי רצון. והיה מי שרצה לומר שלאשכנזים בימים שמתחילים לומר סליחות למנהגם, לא לערוך נישואין, אך נדחו דבריו. כן כתב השדי החמד. הרב רואי מרגלית.
שאלה: האם מותר לקרוא בזוהר הקדוש?: האם מותר לקרוא את הזוהר הקדוש ואין עוברים בכך על איסורים?
תשובה: מותר לקרוא בזוהר הקדוש ומקבלים על זה שכר אף שאין מבינים, אך ללמוד בעמקות לא כדאי אלא לאחר שאדם מילא את כרסו בש"ס ופוסקים וספרי אמונה בסיסיים כהכנה, וגם אז לא בטוח שיבין את הדברים בצורה שלימה. לעומת זאת זוהר על התורה ניתן יותר להבנה ויותר אנשים לומדים אותו. הרב רואי מרגלית.
שאלה: טלטול צמיד של גוש קטיף בשבת: שמעתי שהרב התיר לבנים ללבוש צמידים שמבטאים מחאה דוגמת הצמידים של גוש קטיף וצמידים למען יהונתן פולארד משום שזה לא תכשיט. ידוע שאסור בשבת לטלטל על הגוף כל דבר שאינו בגד או תכשיט. האם נכון לומר שאסור לצאת לרה"ר בשבת כאשר הצמידים הנ"ל נמצאים על היד משום אין הם בגד או תכשיט כי אם כלי להבעת מחאה?
תשובה: לענ"ד צמיד זה נחשב לתכשיט לא פחות משן שועל וכדו', אלא שאינו תכשיט נשי והוא מובדל במובהק מצמידים רגילים ולכן מותר לטלטלו בשבת. בנוגע לחשש "לא ילבש" בצמידים הנ"ל: תשובת הרב דב ליאור (מתיר). תשובת הרב זלמן מלמד (אוסר). האם הצמיד הוא חוקות הגויים? מה דין צמידים, שרשראות ודיסקיות עם שמות השבויים והנעדרים?
שאלה: נשים גרושות צעירות : יש כמוני עשרות בנות גרושות צעירות חלקן עם ילד ויותר, בנות יראות שמים שמשתדלות בדרך התורה כמה שיותר. הקב"ה נותן לכולנו ניסיונות, הוא אף נותן לנו כוחות לעמוד לעמוד בהן כי לולא כן לא היה מביא ניסיון ספציפי על אדם. בתוך הניסיון הגדול הזה שלי ובכוחות שאני מגלה בעצמי, עדין קשה עם לי עם כך שבחורים רווקים תלמידי ישיבה פוסלים אותנו, ועוד בטענה המצערת שאישה גרושה כבר חוותה יחסי אישות עם מישהו אחר, האם זה קלון שאני צריכה להתבייש בו? הרי הכל נעשה בטהרה - בנישואין?! כלום אין לי הזכות להקים את ביתי מחדש עם בחור ירא שמיים אמיתי שעוסק בתורה? נכון יש גרושים ויש אלמנים, אבל למה הסטיגמה עלי היא שאני פחות "שווה" מרווקה בגילי? אני מאמינה שבע"ה אנשא שוב, לתלמיד חכם ירא שמים כי כל רצוני באדם זה הוא לשם שמים, אני תולה את תקוותי ורצוני בקב"ה בלבד אך אשמח אם כבוד הרב יוכל להאיר את עיני מנקודת מבטו. לכבוד הרב על התיחסותו לשאלתי. כואבת מאוד
תשובה: את צודקת כי אכן השיקול העיקרי בבחירת בת זוג צריך להיות האם היא בעלת מדות האם יראת שמיים האם השאיפות זהות. ויכולה להיות גרושה בעלת מעלות גדולות ולעומתה רווקה שאין לה מעלות ועדיף לבחור את הגרושה. וכן יש גרושים מעולים. מכל מקום אני מאחל לך ולכל שכמותך שד' יצליח דרככם ותזכו להקים בתים של תורה.
שאלה: בליעת דם: אם ירד לי דם מהאף וברוק שלי יש דם שירד דרך תעלות האף לגרון, האם אני צריך לירוק את זה כל הזמן? ואם אני כבר בלעתי ולא שמתי לב או שמתי לב וקרה בטעות, אם מותר לי לאכול חלבי? או שצריך להמתין?
תשובה: דם שלא יצא החוצה מותר לבלעו. דם אדם אינו בשר ומותר לשתות עמו חלב.
שאלה: סמכותו של  מרא דאתרא : א. האם חובתי לפסוק הלכה כמו הרב של המקום בו אני גר או שאני רשאי לקבל על עצמי לפסוק כרב אחר? ב. האם יש חלוקה בדין זה בין הלכות שאני נוהג בביתי בצנעה לבין הלכות שבפרהסיא? ג. האם קהל במקום מסויים (שלא קיבלו על עצמם את רב המקום) חייבים לפסוק כמותו (לדוגמא: האם בית כנסת שאין לו רב או וועד בנין מגורים חייבים ללכת לפי פסיקותיו של רב העיר דווקא)? נ.ב. אני שואל לאחר שעברתי על כל המקורות שמצאתי בענין ומצאתי בהם רק איסור לרב אחר לפסוק במקומו של ה מרא דאתרא אך לא חובה ליחיד ללכת אחר פסיקת המרא דאתרא. המקורות שראיתי (בחלקם לא עיינתי): מאמר הרב אריאל והרב דסברג בתחומין יא, עמוד הימיני סימן ו, שו"ע יו"ד רמ"ה, כב, וגר"א שם, ר"ן פסחים (יז: בדפי הרי"ף). על כן אבקש מאוד מהרב לציין את המקורות לתשובתו אם אכן ישנה חובה כזו.
תשובה: מרא דאתרא הוא מי שהציבור קיבל את הוראותיו וכמסופר בגמ' שבמקומו של ר' אליעזר היו כורתים עצים בשבת כדי להכשיר סכין לצורך מילה ועוד מקרים דומים בש"ס. בימינו לא בכל מקום מקבלים רב רק כדי ללמוד ממנו תורה והדבר שונה ממקום למקום. עם זאת בשאלות ציבוריות יש לקבל את מרות המרא דאתרא
שאלה: הלל לספרדי?: האם ספרדי הנוהג בהלכות הפרט על פי הרב עובדיה יוסף ובהלכות הכלל ע"פ הרב, צריך לנהוג כמנהג הרב יוסף ולאמר הלל בלא ברכה, או לנהוג כמנהג הרבנות הראשית ולאמר?
תשובה: הרבנות הראשית עם קום המדינה היא הקובעת. היו בה גם ספרדים וגם אשכנזים.
שאלה: עד מתי לברך ברכת האילנות?: אפשר לברך היום? שזה ל בניסן, ר"ח אייר?
תשובה: אפשר לברך בתנאי שיש עוד לבלוב על האילנות. הרב רואי מרגלית.
שאלה: לימוד "ליקוטי מוהר"ן" לבנות: אני מאוד מאוד רוצה ללמוד ולהתעמק כמה שאוכל בלימוד הספר היקר "ליקוטי מוהר"ן"- אני רוצה לדעת את דעת ההלכה בנושא.כי אמרו לי שללמוד מ"ליקוטי מוהר"ן" זה כמו ללמוד מהזוהר הקדוש.
תשובה: בספר "ליקוטי מוהר"ן" יש רעיונות גדולים ועמוקים השאובים ממקורות תורת הסוד. ע"כ כדאי ללמוד ספר זה רק אחרי הכרת מושגים בעולם התורה הפנימית, וכדאי יותר ללמוד ממי שלמד וראוי ללמד דברים אלה.
שאלה: עיכוב בהריון כתוצאה מהקפדה: לפני מספר שנים התחלתי לחזור בתשובה. במהלך התהליך נפרדתי מחברה לאחר כ 5 שנות קשר. הפרידה לא היתה ברוח טובה. שמעתי שהקפדה מצידה יכולה לעכב זיווג. האם גם יכולה לעכב הריון? אני נשוי 3 שנים ב"ה ועדיין ללא ילדים. בוודאי שאין לי אלא תודות אינסוף לבורא יתברך על כל הטוב שנותן לנו בכל יום, ואין מלא עוונות שכמותי יכול להתלונן. אולם, אם אוכל לעשות משהו בכדי לזכות במצווה הראשונה בתורה, אשמח לעשות. האם יש עניין ליצור איתה קשר? לבקש סליחה בצורה כלשהיא?
תשובה: אם אתה חושב שתמצא דרך איך לפייס אותה באמת, ושהיא לא תקפיד עליך יותר, טוב שתעשה זאת. ואולם כדאי לעשות זאת רק אם אתה בטוח שתוכל לפייס אותה. ואם אינך מוצא דרך בטוחה לפייס אותה תתפלל לד' שהיא תסלח לך ודי בזה. ולעצם ענין ההריון תתעזר בסבלנות ובעזרת ד' תזכה לילדים. ואולם כדאי להוועץ ברופא אולי יש איזה בעיה רפואית שמעכבת ועל ידי טיפול נכון אפשר לפתור אותה.
שאלה: תספורת בספירת העומר לצורך צניעות: אני אישה נשואה המכסה את כל השיער, לצורך כך קצרתי את אורך שערי. כעת השיער ארך קצת ויוצא מעט החוצה. לפני ספירת העומר לא נתתי על כך את דעתי שקרבים ימי הספירה שבהם אסור להסתפר. האם גם במקרה זה חלה אותה חובה שאין להסתפר בימים אלו?
תשובה: למטרות צניעות מותר לך להסתפר.
שאלה: הקפדה על הכשר מסויים: אני משתדל להקפיד לקנות רק עופות בהכשר אחד הבד"צים. האם כך ראוי לעשות?
תשובה: תברר קודם לעצמך במה אתה רוצה להדר ומדוע, ותבדוק האם אותו בד"צ אכן עונה על דרישותיך.
שאלה: ברכת שהחיינו לכהן בפדיון הבן: ע"פ שו"ת חת"ס ורבי שלמה קלוגר, שבפדיון הבן גם הכהן צריך לברך שהחיינו, אלא שהאבא פוטר אותו - האם במצב שהאבא לא נמצא בפדיון הבן, הכהן יכול לברך שהחיינו?
תשובה: לפי שיטת החתם-סופר אכן יברך מישהו אחר, אבל לא פסקו כדעתו, ולהלכה ולמעשה נוהגים שלא לברך כלל אם אבי הבן לא נמצא.
שאלה: ראשית תחילת הגאולה - הכיצד?: הרי גויים החליטו על הקמת המדינה - איך זה תחילת ה"גאולה משליטת הגויים", אם ההחלטה תלויה בהם? הישוב היהודי בארץ היה שנים רבות לפני הקמת המדינה, מדוע דווקא תאריך הקמתה היא בגדר "יישוב הארץ"? איך רב מטעם המדינה, יכול לפסוק דבר כה חשוב כמו "מתי תחילת הגאולה"? הרי יש פה נגיעה? איך ניתן להכריז על המדינה הזו כ"ראשית צמיחת גאולתנו" כאשר היא כלל אינה מבוססת על הלכה, והגדרת מיהו יהודי, כלל אינה לפי ההלכה?
תשובה: גם בזמן עזרא ונחמיה העליה לארץ ובנין המקדש השני היה ברשות הגויים וזו נקראת גאולה שניה. בהקמת המדינה חזרה ארץ ישראל בכל שטח המדינה לשלטון יהודי וזו מצות ישוב הארץ כפי דעת הרמב"ן שלא נשאירנה ביד האומות כלומר לא רק בעלות פרטית היא מצות ישוב הארץ אלא שלטון של עם ישראל על הארץ. הגדרה זו שאנו נמצאים בהתחלתה דגאולה הוסכמה על ידי רוב גדולי ישראל וכך הם חתמו על קריאה לחזית הדתית המאוחדת לקראת הבחירות הראשנות לאחר הקמת המדינה. יש הרבה מה לתקן ואנו עדין בדרך אך צריך להודות לד' על מה שנתן לנו עד עכשו. את קיבוץ הגלויות ואת השחרור מעול גויים.
שאלה: לימוד ערוך השולחן: אני רוצה ללמוד יורה-דעה. כיצד ללמוד, מתוך השולחן ערוך עם הנושאי כלים, או ללמוד ערוך השולחן?
תשובה: לימוד מקיף מתחיל מלימוד הגמרא עם הראשונים, אחר-כך לימוד טור עם בית-יוסף, אחר כך לימוד השולחן ערוך עם הנושאי כלים, ורק אחר כך לימוד ערוך השולחן.
שאלה: מותר לברך אחרי נגיעה בנעליים?: האם לאחר שנגעתי באיברים המכוסים או נגעתי בנעליים מותר לי לברך ברכה ראשונה?
תשובה: יש לרחוץ את הידים לפני הברכה.
שאלה: תורתו אומנתו, עד מתי?: 1. מהם השיקולים שלפיהם צריך אברך להחליט אם להמשיך ב-"תורתו אומנתו" אם לאו? 2. האם לכתחילה היהדות רואה כאידאל את "תורתו אומנתו "? 3. האם ראוי שאברך כנ"ל יכין עצמו ל-"חיי מעשה" בזמן לימודיו התורניים?
תשובה: אברך שעולה כל הזמן בתורה מנצל את הזמן שוקד על התורה מתוך יראת ד'. ורואה ברכה בלימודו. אין סיבה שיפסיק את לימודיו. אך אם הוא אינו מתקדם ואינו מנצל את כל זמנו אין הצדקה להמשיך במסגרת זו. כל אברך נשוי צריך לתכנן את דרכו ולחשוב לאיזה כיוון הוא יפנה בעתיד מתוך אחריות למשפחתו. בטחון בד' אינו משחרר את האדם מהשתדלות לפרנסה. על מעשי האדם חלה ברכת ד'.
שאלה: קידוש בליל יום העצמאות: שמעתי כי יש המקדשים על יין בליל יום העצמאות. 1. האם הם נוהגים נכון? 2. במידה וכן, מה נוסח הברכה הנאמרת? בכבוד רב אלון
תשובה: מותר לשתות יין בליל יום העצמאות ולברך עליו ברכת הגפן, אך לא תיקנו קידוש וברכה נוספת של קידוש ביום זה. הרב רואי מרגלית.
שאלה: שבע ברכות בלי החתן: בעת עשיית שבע ברכות הוצרך החתן לצאת באמצע הסעודה מחוץ לעיר באופן דחוף. הסעודה המשיכה עם הכלה. האם אפשר לברך את שבע הברכות?
תשובה: אי-אפשר לעשות שבע ברכות ללא החתן.